กองหุ้นไอเอ็นจีแจ๋ว
ตลาดผันผวนโชว์กำไรชนะตลาดชูบจ.แกร่งลุ้นQE3หนุนดัชนีวิ่ง
1 ส.ค. 2555

ตลาดผันผวนโชว์กำไรชนะตลาดชูบจ.แกร่งลุ้นQE3หนุนดัชนีวิ่ง
ไอเอ็นจีโชว์บริหาร 3 กองทุนหุ้นชนะตลาด มองแนวโน้มยังผันผวน ลุ้น QE 3บจ.แกร่งหนุนดัชนี
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า ปัจจัยลบจากปัญหายุโรปส่งผลให้หุ้นไทยผันผวน แต่บริษัทสามารถบริหารกองทุนหุ้น 3 กอง ให้ผลตอบแทนดีต่อเนื่องและชนะดัชนีตลาดหลักทรัพย์ โดยกองทุนเปิดไอเอ็นจีไทยอีควิตี้ฟันด์ ลงทุนหุ้นพื้นฐานดีและมีแนวโน้มเติบโตสูง ผลตอบแทนตั้งแต่ต้นปีถึงวันที่ 27 ก.ค. อยู่ที่ 20.25% สูงกว่าดัชนีตลาดที่เพิ่มขึ้น 14.89% 
ขณะที่ผลตอบแทนย้อนหลัง 3 เดือนของกองทุนติดลบ 1.23% ย้อนหลัง 6 เดือน อยู่ที่ 13.39% ย้อนหลัง 1 ปี อยู่ที่ 8.43% สูงกว่าดัชนีเปรียบเทียบที่ติดลบ 2.79%, 9.45%, 3.92% ตามลำดับ และได้รับการจัดอันดับจากมอร์นิ่งสตาร์ เรตติ้ง อยู่ในระดับ 4 ดาว 
นอกจากนี้ กองทุนเปิดไอเอ็นจีไทยบาลานซ์ฟันด์ ซึ่งลงทุนผสมโดยจะลงทุนในหุ้นไม่น้อยกว่า 35% ส่วนไม่เกิน 65% จะลงทุนในตราสารหนี้ โดยปรับเปลี่ยนตามสภาวะให้ผลตอบแทนตั้งแต่ต้นปีอยู่ที่ 15.43% สูงกว่าดัชนีเปรียบเทียบ ซึ่งอยู่ที่ 8.50% ขณะที่ผลตอบแทนย้อนหลัง 3 เดือนติดลบ 0.61% ผลตอบแทนย้อนหลัง 6 เดือน อยู่ที่ 20.10% ย้อนหลัง 1 ปี อยู่ที่ 10.64% สูงกว่าดัชนีเปรียบเทียบที่ติดลบ 0.19%, 5.62%, 5.26% ตามลำดับ และได้รับการจัดอันดับอยู่ในระดับ 5 ดาว
ส่วนกองทุนเปิด ไอเอ็นจี ไทย มิกซ์ 15/85 ปันผล ลงทุนในหุ้นประมาณ 15% ของมูลค่าสินทรัพย์สุทธิของกองทุน นับตั้งแต่จัดตั้งกองทุนเมื่อวันที่ 11 เม.ย.-27 ก.ค. 2555 ให้ผลตอบแทน 1.26% และผลตอบแทนย้อนหลัง 3 เดือน อยู่ที่ 0.45% ในขณะที่ดัชนีเปรียบเทียบซึ่งอยู่ที่ 1.71% และ 1.05% ตามลำดับ 
นายจุมพล กล่าวว่า สำหรับมุมมองการลงทุนใน 13 เดือนข้างหน้า คาดว่าตลาดยังผันผวนเป็นระยะจากปัญหาหนี้ยุโรป การชะลอตัวของเศรษฐกิจจีนแบบรุนแรงและความไม่ต่อเนื่องของมาตรการการกระตุ้นเศรษฐกิจของสหรัฐ อาจทำให้เศรษฐกิจในปีหน้ายังอยู่ในภาวะชะลอตัว 
อย่างไรก็ดี ยังมีปัจจัยบวกจากความสามารถในการทำกำไรของบริษัทจดทะเบียนไทยน่าจะได้รับผลกระทบไม่มากจากเศรษฐกิจโลกชะลอตัว จึงมองหุ้นไทยในปีหน้ายังน่าสนใจและมีโอกาสปรับตัวขึ้น หากปัญหาต่างๆ มีทิศทางดีขึ้นหรือมีมาตรการผ่อนคลายเชิงปริมาณรอบ 3 (QE 3)